# טניס במשחקים האולימפיים

|  טורנירי טניס מקצועני |
| --- |
| טורנירי גראנד סלאם* אוסטרליה אוסטרליה הפתוחה
* צרפת רולאן גארוס
* הממלכה המאוחדת אליפות וימבלדון
* ארצות הברית ארצות הברית הפתוחה
 |
| **גברים (ATP)** |  | **נשים (WTA)** |
| **סבב ה-ATP גמר ה-ATP
* מאסטרס 1000
* סדרת 500
* סדרת 250
* דירוג ה-ATP

סבב ה-ATP צ'לנג'ר* סדרת 125

טורנירי ITF * הסבב העולמי
* גביע דייוויס
* אולימפיאדה
 | **סבב ה-WTA גמר ה-WTA
* WTA 1000
* WTA 500
* WTA 250
* דירוג ה-WTA

סבב ה-WTA צ'לנג'ר* WTA 125

טורנירי ITF * הסבב העולמי
* גביע בילי ג'ין קינג
* אולימפיאדה
 |

משחק גמר טורניר הנשים באולימפיאדת לונדון 1908
**טורניר הטניס במסגרת המשחקים האולימפיים** הוא אחת התחרויות החשובות של הענף, אך בניגוד לענפים אולימפיים אחרים הוא אינו הראשון בחשיבותו, כי ארבעת טורנירי הגרנד סלאם נחשבים יותר ממנו אפילו בשנה אולימפית.

טניס נכלל במשחקים האולימפיים מתחילתם ב-אתונה 1896 עד פריז 1924, אך לאחר מכן הוצא מהתוכנית האולימפית והוחזר אליה רק ב-סיאול 1988, וזאת לאחר שהותר למקצוענים להשתתף באולימפיאדות, דבר שאפשר את השתתפותם של הטניסאים שלא יכלו להשתתף קודם לכן מסיבה זו (בלוס אנג'לס 1984 היה טורניר ראווה בלתי רשמי).

ישנם מספר דברים המבדילים את הטורניר האולימפי משאר הטורנירים בענף.
הראשון הוא שאין בו פרסים כספיים, אלא רק מדליות לזוכים בשלושת המקומות הראשונים ותעודות למדורגים 4–8 כמו בשאר התחרויות האולימפיות. כדי לקבוע את הזוכה במדליית ארד מתקיים משחק בין המפסידים בחצי הגמר.
השני הוא שמספר המשתתפים ממדינה אחת מוגבל (המכסה המקסימלית למדינה היא 4 שחקני יחידים ושני זוגות, ו-6 שחקנים סה"כ, ומספר זהה לנשים), ולכן לא משתתפים כל הטניסאים הטובים ביותר. כך למשל לא יכלה מריה שראפובה לשחק באולימפיאדת אתונה 2004 מכיוון שבתאריך הקובע (שהיה לפני זכייתה באליפות וימבלדון באותה שנה) היא לא הייתה בין 4 הרוסיות הראשונות. בנוסף לכך, הוועדים האולימפיים הלאומיים יכולים למנוע מטניסאים שהשיגו את הקריטריון של הפדרציה הבין-לאומית לטניס (ITF) להשתתף בטורניר מכיוון שלא השיגו את הקריטריון הלאומי. מקרים כאלה היו למשל ב-אתונה 2004 וה"קורבנות" היו 2 טניסאיות גרמניות, טניסאי הולנדי ודודי סלע מישראל, דבר שהכעיס מאוד את מנהלי הסבב העולמי לגברים (ATP) והסבב העולמי לנשים (WTA), שטענו שהוסכם עם ITF שכל השחקנים הזכאים יוכלו להשתתף בטורניר. מגבלה נוספת על ההשתתפות בטורניר האולימפי היא ששחקנים צריכים להיות מוכנים לשחק בגביע דייוויס או בגביע בילי ג'ין קינג (גביע הפדרציה) כדי להשתתף בטורניר. שחקני הזוגות חייבים להיות מאותה מדינה. כמו כן, בטורניר האולימפי אין מוקדמות.

בטורניר האולימפי משתתפים 64 שחקנים/יות בתחרויות היחידים, 32 זוגות של נשים וגברים ו-16 זוגות מעורבים. תחרויות זוגות מעורבים התקיימו בפריז 1900, ובין סטוקהולם 1912 ל-פריז 1924, והוחזרו לתוכנית המשחקים בלונדון 2012. מכסת המשתתפים הכוללת שנקבעה על ידי הוועד האולימפי הבין-לאומי היא 86 שחקנים מכל מין.

בין אולימפיאדות אתונה 2004 ללונדון 2012, למשתתפים בטורניר האולימפי (יחידים, לא זוגות) ניתנו נקודות דירוג שנכללו בדירוג העולמי של סבבי ה-ATP ו-WTA. הניקוד בטורניר האולימפי היה שווה פחות מהטורנירים הגדולים של הסבבים האלה, מאסטרס 1000 של סבב ה-ATP אצל הגברים וטורנירי הפרמייר של WTA אצל הנשים. אף על פי שהטורניר האולימפי נערך רק פעם ב-4 שנים, נקודות הדירוג נמחקו אחרי שנה כנהוג בשאר הטורנירים. החל מריו דה ז'ניירו 2016 לא ניתנות נקודות דירוג כלל.

## קישורים חיצוניים

 מדיה וקבצים בנושא **טניס במשחקים האולימפיים** בוויקישיתוף

* אתר האינטרנט הרשמי של טניס במשחקים האולימפיים